בקרית אתא הצליחו לתקתק ישיבת מועצה ב-45 שניות, חריג אפילו בקנה המידה המקומי: בחודשים האחרונים מצאנו שהישיבה הארוכה ביותר ארכה כ-25 דקות בלבד, כאשר הדובר המרכזי (ולעיתים היחידי) הוא ראש העיר שמכהן משנת 1996 - יעקב פרץ
עוד לפני שתגיעו לסוף הפסקה השנייה בכתבה, ראש העיר של קרית אתא, מר יעקב פרץ, יוכל להתחיל ישיבת מועצה, למנות שני דירקטורים ולנעול את הישיבה. בלי שאלות, בלי תגובות, בלי להעלות נושא נוסף על סדר היום. מלבד אותה ישיבה מדוברת, מצאנו עוד כמה ישיבות קצרות בצורה חריגה. הישיבה האחרונה באוגוסט ארכה כ-10 דקות בלבד, ביולי כ-25 דקות, ביוני כ-22 דקות ובאפריל 16 דקות.   עברנו על הפרוטוקולים של הישיבות הללו, ולמרות שיש רשימה מכובדת של נוכחים, לרוב רק חבר מועצה אחד מדבר: ראש העיר פרץ, שמכהן כמעט ברצף משנת 1996. איך קורה שישיבות המועצה קצרות כל כך? האם בעיר בת 60 אלף תושבים אין סוגיות לדון בהם? פנינו לכמה חברי מועצה כדי לשאול, והתשובות לפניכם: סגנית ראש העיר,עו"ד שטרניק עדנה, סיפרה לנו כי "אנחנו דנים על מה שיש ולא מושכים זמן שלא לצורך. רה"ע שואל אם למישהו יש מה להגיד. בד"כ אף אחד לא מבקש". כששאלנו אותה איך יכול להיות שלאף אחד מחברי המועצה אין מה לומר, השיבה: "אני יכולה לומר בשם הקואליציה. האופוזיציה זה עניין שלה. בשם הקואליציה יש לנו ישיבות תדריך לפני על הנושאים של הישיבה". חבר המועצה, ציון אסולין, מסר כי "הישיבות הן ישיבות ענייניות. מביאים לסדר דברים עניינים. אם יש נושאים שכולם מסכימים איתם, מביאים את זה לסדר היום ומאשרים פה אחד. מי שרוצה – מדבר". מטעם האופוזיציה, חברת המועצה הילה רובין-שלם, סיפרה לנו שהיא באופן אישי מגישה לא מעט הצעות לסדר היום. "רה"ע מסרב לעלות אותם בטענות שונות", אמרה לנו. ואכן באחת הישיבות רובין שאלה את רה"ע פרץ מדוע השאילתות שלה אינן עולות לסדר היום. פרץ ענה לה: "שאילתות צריך לדעת להגיש". באותה ישיבה סיפרה רובין לרה"ע כי שלחה את השאילתות שלה לבחינה של משרד הפנים ושם נאמר לה שההגשה שלה תקינה. לטענת רובין-שלם, לשכת ראש העיר לא אומרת לה מה לקוי בשאילתות שלה – רק שהן אינן תקינות. כשנשאל ראש העיר בישיבה מה לא תקין בשאלות אמר לרובין-שלם: "אסביר לך במשרד" – מה שמעולם לא קרה. בפרוטוקולים של הישיבות גילינו שראש העיר אומר בכל הזדמנות בה שמנסים לאתגר אותו כי "אנחנו לא פוליטיקאים" ו"עם הציבור אנחנו לא עושים פוליטיקה" לצד אמירות נוספות בסגנון. רטוריקה בעייתית זו מקשה, מין הסתם, על קיומו של שיח לגיטימי, כזה שישרת את התושבים, במועצת העיר. מטעם עיריית קרית אתא לא נמסרה תגובה. (איך זה משפיע עליך) ישיבות מועצת העיר קרית אתא עלולות להיות לא יותר מחותמת גומי. אולי ישיבה של 45 שניות או אפילו 10 דקות היא חוקית – אבל היא לא סבירה. המשמעות היא שאין מרחב לחברי המועצה להביע את דעתם, ואין דרך לציבור לפקח על עבודת חברי המועצה שמטרתם לשרת אותו. התנהלות שכזו פוגעת בדמוקרטיה המקומית של העיר: אם הכל נסגר לפני ישיבת המועצה או בחדרים הפנימיים ולאף אחד אין מה לומר – ישיבת המועצה היא אחיזת עיניים. (מה עושים כדי שיתוקן) בדקו בעצמכם באתר העירייה שלכם את הפרוטוקולים של ישיבות המועצה. חבר מועצה מבריז, לא מבצע את תפקידו? הרימו אליו טלפון. אם תפנו לדוברות העירייה – הם ימסרו לכם אותו. כתבו על עבודתו הגרועה ופנו גם אלינו. בנוגע לקרית אתא? הפנו את הכתבה לתושבי העיר, בקשו מהם לכתוב לנו מה הנושאים שמטרידים אותם, ואנחנו כבר נדאג להעביר זאת לראש העיר. 